પહેલાં કમીઝ સાથે કંઈક અલગ ટ્રાય કરવું હોય તો ધોતી સીવડાવતાં. હવે ધોતી રેડીમેડ મળે છે. યોકવાળી અને યોક વગરની. ધોતીમાં સાઇડમાં હાફ રાઉન્ડ શેપમાં ફૉલ આવે છે, જેને લીધે ધોતી હિપ પરથી ફૂલેલી લાગે છે તેમ જ ધોતી જ્યાં પૂરી થાય છે ત્યાં ઓવરલેપિંગ શેપ આવે છે. ધોતી પહેરવાવાળો વર્ગ જ આખો અલગ છે. ઘણા ઓછા ધોતી કૅરી કરી શકે છે. ધોતી સાથે શૉર્ટ લેન્ગ્થના કુરતા તો સારા લાગે જ છે, ટી-શર્ટ પણ સારાં લાગે છે. એના પર સ્કાર્ફ પહેરી એક અલગ લુક આપી શકાય. ધોતી, એના પર બૉડીટાઇટ ટી-શર્ટ, એના પર સ્લીવલેસ જૅકેટ અને હાથમાં અલગ-અલગ કલરની પ્લાસ્ટિક બૅન્ગલ્સ કૉલેજ ગોઇંગ યુવતી માટે પર્ફેક્ટ લુક આપશે. જો સ્થૂળ શરીરવાળા ધોતી પહેરે તો વધારે જાડા લાગશે. જે યુવતીને થોડો ભરેલો લુક જોઈતો હોય તેમણે ધોતી પહેરવી. ધોતી સાથે મોજડી વધારે સારી લાગશે.